સૌ વહેલમાં બેઠાં… પેલા બળદો ચાલે ત્યારે આગળ જવાય ને? માગી આણેલા ને મરવા જેવા થઈ ગયેલા એ બળદોમાં જોર જ ક્યાં હતું ? નરસિંહ મહેતા અને સાધુ-સંતો ઠેલા મારી મારીને થાકે ત્યારે માંડ એમની વહેલ થોડીક આગળ ચાલે. માર્ગમાં કોઈ વાર ઢાળ ચડવાનો આવે ત્યારે “જય જય વૈકુંઠનાથ !” કહીને હોંકારા પાડીને સૌ વહેલને ઉપર ચડાવે. કોઈ વાર તો બેમાંથી એક બળદ નીચે બેસી જાય. બીજો આગળ તાણવા જાય ત્યારે વૈષ્ણવો પેલા ગળિયા બળદને પૂંછડું પકડીને જેમતેમ ઊભો કરે.